Diari Oficial de la Generalitat Valenciana


Sumari del DOGV 9808, del 13-03-2024 (2024/2039)

RESOLUCIÓ de 20 de febrer de 2024, del Rectorat de la Universitat de València, per la qual es publica la convocatòria per a sol·licitar l'assignació de la retribució addicional regulada en el Decret 174/2002, de 15 d'octubre, del Govern Valencià (complement autonòmic). Anualitat 2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9808

Data del DOGV
:   13-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2039


Data del document
:   20-02-2024

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * Universitat de València

RESOLUCIÓ de 20 de febrer de 2024, del Rectorat de la Universitat de València, per la qual es publica la convocatòria per a sol·licitar l'assignació de la retribució addicional regulada en el Decret 174/2002, de 15 d'octubre, del Govern Valencià (complement autonòmic). Anualitat 2024. [2024/2039]  
1. Objecte de la convocatòria  
L'objecte d'aquesta convocatòria és l'avaluació dels mèrits docents, investigadors i de gestió del professorat funcionari de carrera dels diversos cossos docents a l'efecte de l'assignació, amb caràcter individual, de la retribució addicional regulada en el capítol III del Decret 174/2002, de 15 d'octubre, del Govern valencià.  
  
2. Legislació aplicable  
L'avaluació dels mèrits del professorat i l'assignació individual de la retribució addicional es regulen segons el que es disposa en la Llei orgànica 2/2023, de 22 de març, del Sistema Universitari (BOE 23.03.2023); el Decret 174/2002, de 15 d'octubre, del Govern valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari (DOGV 22.10.2002); l'Acord de la Comissió Valenciana d'Acreditació i Avaluació de la Qualitat en el sistema universitari valencià, de 30 d'octubre de 2002 (DOGV 11.12.2002) i la Resolució, de 21 de gener de 2011, del president de l'Agència Valenciana d'Avaluació i Prospectiva, per la qual s'estableixen els criteris i el procediment per a valorar els mèrits individuals a fi d'establir les retribucions addicionals lligades a mèrits individuals docents, investigadors i de gestió del personal docent i investigador funcionari, regulats pel Decret 174/2002, de 15 d'octubre, del Govern valencià, així com per les bases d'aquesta convocatòria.  
  
  
3. Participants  
Poden sol·licitar l'avaluació dels seus mèrits i l'assignació de la retribució addicional les professores i els professors que, a 31 de desembre de 2023, siguen funcionaris de carrera dels següents cossos docents universitaris:  
a) Catedràtic/a d'universitat  
b) Titular d'universitat  
c) Catedràtic/a d'escola universitària  
d) Titular d'escola universitària  
La valoració dels mèrits, a l'efecte de l'assignació de la retribució addicional d'aquesta convocatòria, es refereix a aquells consolidats fins al 31 de desembre de 2023.  
  
4. Sol·licituds  
El termini de presentació de les sol·licituds (ambdós formularis) és des del 15 d'abril fins al 14 de maig de 2024.  
La sol·licitud consta de dos formularis:  
a) Formulari A: per a sol·licitar els components dels articles 21, 22, 23 i 25 del Decret 174/2002. Aquests components s'avaluen anualment.  
  
b) Formulari B: per a sol·licitar el component de l'article 24 del Decret 174/2002 (per mobilitat docent i investigadora). L'avaluació d'aquest component té una durada de set anys.  
S'ha de tenir en compte el que segueix:  
a) El professorat que haja presentat el formulari A per a qualsevol exercici anterior, a partir de 2004, dins el termini i en la forma escaient, no cal que presente novament la sol·licitud per a 2024, ja que la sol·licitud dels anys precedents incorporava la petició de continuar percebent aquest complement, llevat de manifestació expressa en contra de la persona interessada. No obstant això, sí que és recomanable revisar les dades de la proposta i, en cas de desacord, formular al·legacions al respecte.  
b) El professorat que no haja presentat el formulari A per a cap dels exercicis compresos dins el període 2004-2023, ha de presentar-lo necessàriament en l'exercici 2024 per a la concessió, si és el cas, dels components que estableixen els articles 21, 22, 23 i 25 del Decret 174/2002.  
c) L'avaluació en aquesta convocatòria dels mèrits de mobilitat docent i investigadora (article 24, Decret 174/2002) requereix, en tot cas, la presentació del formulari B.  
Els formularis per a sol·licitar el complement s'han de presentar únicament\* per via telemàtica, mitjançant la seu electrònica de la Universitat de València https://links.uv.es/G0BHm6m  
En la dita seu es facilitarà al professorat tota la informació rellevant, que consta en la base de dades del personal, a l'efecte de l'assignació del complement autonòmic. Així mateix, les persones interessades podran sol·licitar les correccions o addicions escaients dins del termini de presentació de sol·licituds. En cas que es formulen mèrits que no consten als arxius de la Universitat de València, caldrà que s'acrediten.  
  
Mes informació i instruccions en https://links.uv.es/PeaZ8Oy   
Els serveis administratius del Servei de Recursos Humans - PDI comprovaran que les sol·licituds presentades complisquen el requisits establerts en aquesta convocatòria. Així mateix, podran sol·licitar els documents originals corresponents als arxius electrònics, incorporats a la sol·licitud amb la finalitat de comprovar-ne la validesa i concordança, en qualsevol moment de la tramitació del procediment administratiu.  
  
(\*) A l'empara d'allò previst en l'art. 14 de la Llei 39/2015, d'1 d'octubre, del procediment administratiu comú, i en el Reglament de registre electrònic de la UV.  
  
5. Professorat que s'incorpora a la Universitat en l'any 2024  
No obstant el termini de presentació de sol·licituds que estableix la base quarta d'aquesta convocatòria, el professorat que es reincorpore a la Universitat de València després d'haver gaudit d'una comissió de serveis o de la situació de serveis especials, o el professorat funcionari d'altres universitats que s'incorpore a la Universitat al llarg de l'any 2024, disposa d'un mes des de la seua incorporació per a sol·licitar l'avaluació dels seus mèrits. Les quanties assignades són proporcionals al període de temps en situació de servei actiu a la Universitat de València.  
  
6. Valoració de les sol·licituds  
D'acord amb les sol·licituds rebudes, el Consell de Govern elevarà una proposta d'assignació individualitzada de la retribució addicional a l'Agència Valenciana d'Avaluació i Prospectiva. L'esmentada proposta haurà d'anar acompanyada de tota la informació, degudament certificada, aportada per la persona interessada per a justificar els mèrits avaluables. Una vegada avaluats positivament els mèrits, el Consell Social aprovarà l'assignació del complement per a cada sol·licitant.  
  
  
7. Resolució  
La resolució de la convocatòria es notificarà a les persones participants en la Seu Electrònica de la Universitat de València. Els efectes econòmics de l'assignació de la retribució addicional seran de l'1 de gener de 2024. Per a percebre l'esmentada retribució, el professorat ha d'estar en situació administrativa de servei actiu i, en cas de passar a una situació administrativa diferent, se'n percebrà la part proporcional corresponent al servei actiu.  
En tot cas, i d'acord amb l'article 20.5 del Decret 174/2002, l'import de la suma dels diferents components de les retribucions addicionals reconeguts mai pot ser superior al 40 % de les retribucions que corresponguen al professorat pels conceptes de sou i complement de destinació de la categoria funcionarial corresponent, en còmput anual.  
  
  
8. Dret a la informació en la recollida de dades  
8.1. Dades del responsable  
Universitat de València - Estudi General  
CIF: I5387761F  
Av. Blasco Ibáñez, 13  
46859 València  
waxb@ta.dr  
8.2. Finalitats i base jurídica del tractament  
Les dades personals, subministrades en aquest procés de sol·licitud d'assignació de la retribució addicional, s'incorporaran als sistemes d'informació de la Universitat de València amb la finalitat de tramitar la sol·licitud, de conformitat amb el que es disposa en el Decret 174/2002, de 15 d'octubre, del Govern valencià, sobre règim i retribucions del personal docent i investigador contractat laboral de les universitats públiques valencianes, així com la Resolució, de 21 de gener de 2011, del president de l'Agència Valenciana d'Avaluació i Prospectiva, per la qual s'estableixen els criteris i el procediment per a valorar els mèrits individuals en l'establiment de retribucions addicionals lligades a mèrits individuals docents, investigadors i de gestió del personal docent i investigador funcionari.  
  
8.3. Procedència de les dades  
La Universitat de València tractarà les dades proporcionades per la persona sol·licitant a fi de comprovar la concurrència dels seus mèrits.  
  
8.4. Destinataris de les dades personals  
En el marc de la relació que s'estableix amb motiu de la presentació de sol·licitud s'informa que se cediran les dades estrictament necessàries en els supòsits i per a les finalitats següents:  
- Per al compliment de deures legals de col·laboració, a les Forces i Cossos de Seguretat, Ministeri Fiscal, jutges i tribunals, així com autoritats independents en l'exercici de les seues funcions.  
- A l'Agència Valenciana d'Avaluació i Prospectiva per a l'avaluació de la proposta d'assignació individualitzada del Consell de Govern.  
8.5. Període de conservació de les dades  
La Universitat de València conserva les dades de naturalesa acadèmica amb caràcter indefinit, llevat que la llei dispose un altra cosa.  
8.6. Drets  
Les persones que proporcionen dades tenen el dret a demanar al responsable del seu tractament d'accedir-hi i de rectificar-les o suprimir-les, limitar-ne el tractament o oposar-s'hi, així com el dret a la seua portabilitat. Poden exercir aquests drets mitjançant l'enviament d'un correu electrònic adreçat a ihot@cg.dm, des d'adreces oficials de la Universitat de València, o bé mitjançant un escrit acompanyat de la còpia d'un document d'identitat i, si escau, de la documentació acreditativa de la sol·licitud, adreçat al delegat de Protecció de Dades de la Universitat de València.  
  
8.7. Dret a presentar una reclamació davant una autoritat de control  
  
La Universitat de València, les seues fundacions i les entitats associades estan adaptades a la LOPD i l'RGPD. Tenen habilitada una adreça de correu electrònic (meqh@vq.ck) per a qualsevol informació, suggeriment, petició d'exercici de drets i resolució amistosa de controvèrsies en matèria de protecció de dades de caràcter personal, sense perjudici del dret a presentar una reclamació davant l'autoritat de control competent.  
  
8.8. Polítiques de privacitat de la Universitat de València  
Les nostres polítiques de privacitat es poden consultar en http://links.uv.es/qBf2qd6  
  
9. Recursos  
Contra aquesta convocatòria, que exhaureix la via administrativa, es pot interposar un recurs de reposició davant la rectora, en el termini d'un mes, o bé directament un recurs contenciós administratiu davant els òrgans de la jurisdicció contenciosa administrativa de la Comunitat Valenciana, en el termini de dos mesos. Ambdós terminis es computaran des de l'endemà de la publicació de la convocatòria.  
  
  
Contra la resolució d'assignació de les retribucions addicionals del Consell Social, que exhaureix la via administrativa, es pot interposar un recurs de reposició davant el Consell Social en el termini d'un mes, o bé directament un recurs contenciós administratiu davant els òrgans de la jurisdicció contenciosa administrativa de la Comunitat Valenciana, en el termini de dos mesos. Ambdós terminis es computaran des de l'endemà de la notificació de la resolució.  
  
València, 20 de febrer de 2024.- La rectora: M. Vicenta Mestre Escrivà.